**Maria Odete da Costa Soares Semedo**, nada en Bissau o 7 de novembro de 1959, é unha escritora, política e profesora universitaria da Guinea-Bissau. Traballa como investigadora na capital guineana no Instituto Nacional de Estudos e Pescuda, nas áreas de Educación e Formación.

En 2022 foi Premio Rosalía de Castro do PEN Club.

Traxectoria
-----------

Naceu na por entón Guinea Portuguesa. Logo de facer os estudos secundarios no Liceu Nacional Kwame N'Krumah, licenciouse en Linguas e Literaturas Modernas pola Facultade de Ciencias Sociais e Humanas da Universidade Nova de Lisboa no curso 1989/90.

En 1990 regresou ao seu país, e asumiu a coordenación nacional do proxecto de Lingua Portuguesa no Ensino Secundario, financiada pola Fundación Calouste Gulbenkian. Neste mesmo período foi nomeada directora da Escola Normal Superior Tchico-Té, onde tamén foi docente.

En 1995 foi nomeada directora xeral do Ensino da Guinéa-Bissau. Logo de ser presidente da comisión nacional para a UNESCO-Bissau, foi Ministra de Educación Nacional entre xuño de 1997 e febreiro de 1999, e Ministra de Saúde de marzo de 2004 a novembro de 2005.

Participou na edición da obra *Anthologie de Literatures Francophones de l'Afrique de l'Ouest* (1994) e, en 1996 fundou a *Revista de Letras, Artes e Cultura Tcholona*. Traduciu ao crioulo o guión do filme *Olhos Azuis de Yonta* da cineasta Flora Gomes e participou na rodaxe do filme como asistente de realización.

En 2006 mudouse ao Brasil para realizar o seu doutoramento en Letras. Na Pontificia Universidade Católica de Minas Xerais, en 2010, defendeu a tese de doutoramento *As mandjuandadi – cantigas de mulher na Guiné-Bissau: da tradição oral à literatura*.

O 8 de xaneiro de 2013 asumiu o cargo de reitora da Universidade Amílcar Cabral, a convite de Rui Duarte de Barros e Manuel Serifo Nhamadjo, logo da reestruturación da institución. Ocupou o cargo até que foi substituída por Zaida Correia o 20 de setembro de 2014.

Obra
----

* *Entre o Ser e o Amar* (1996);
* *Histórias e passadas que ouvi contar* (2003);
* *No Fundo Do Canto* (2007);
* *Guiné-Bissau - História, Culturas, Sociedade e Literatura* (2010)
* *Literaturas da Guiné-Bissau - Cantando os escritos da história* (2011)

En 2013 foi unha das fundadoras da Associação de Escritores da Guiné-Bissau, amais de primeira secretaria xeral.

Recoñecementos
--------------

En 2003 recibiu o premio, na categoría de escritora, de personalidade que contribuíu ao desenvolvemento global da Guinea-Bissau.

Notas
-----

1. ↑  Carta Maior - Maria Odete da Costa Semedo, uma alma inquieta da Guiné-Bissau[*Ligazón morta*]
2. ↑  Diario, Nós (2022-10-31). "Os premios Rosalía de Castro do PEN Clube xa teñen gañadoras". *Nós Diario*. Consultado o 2022-11-01.
3. ↑  Magali Moser. «Maria Odete Semedo: "Medo da cota é o medo das potencialidades das mulheres"». *Catarinas*. 1 de agosto de 2017.
4. ↑  Fenske, Elfi Kürten (26 de xullo de 2016). "Odete Costa Semedo - ancestralidade e a poética do desassossego". *Templo Cultural Delfos*.
5. ↑  Lopes, Avito Ferreira (8 de xaneiro de 2013). "O governo de transição nomeou Odete Semedo como a reitora da Universidade Amilcar Cabral UAC". *Guiné Visão Futuro*.
6. ↑  "Criação da Associação de Escritores da Guiné-Bissau – AEGUI". *GBissau.com* (en portugués). 16 de outubro de 2013. Arquivado dende o orixinal o 15 de xuño de 2018. Consultado o 15 de xuño de 2018.

Véxase tamén
------------

### Bibliografía

* Campato Jr, João Adalberto (2012): *A Poesia da Guiné-Bissau: História e Crítica*. São Paulo: Editora Arte & Ciência.

|  |  |
| --- | --- |
| Control de autoridades | 
* Wd: Q10340236
* WorldCat
* VIAF: 14262254
* BNF: 170597666
* GND: 1089611641
* ISNI: 0000 0000 6775 7412
* LCCN: nb98049383
* NKC: xx0270656
* NTA: 165396008
* PTBNP: 1227752
* SUDOC: 07127619X

 |